Na slovenské, ale aj stredoeurópske pomery je výnimočný, veď organizátorom sa na Zlaté piesky podarilo dotiahnuť svetové hviezdy, ktoré každý rok hrávajú pred ešte svetovejším publikom. (Nie, že by sme my boli málo svetoví.) Festival v skutočne špecifickom areáli Zlatých pieskov má všetko, ak nie ešte viac. Kto bol a zažil tú energiu, vie, o čom hovoríme. Kto nie, neuverí, až kým tento festival nenavštívi. Tú možnosť budete mať už tento víkend 26.-27. augusta.
Ak by ste sa chceli dozvedieť to, ako a prečo vôbec tento festival vznikol, prečítajte si náš rozhovor so spoluorganizátorom Rasťom Pružincom. Poďme sa však teraz pozrieť na to, ako vyzeralo prvých 8 ročníkov Uprisingu.
2008
Už na prvom ročníku sa festival mohol pochváliť skutočne svetovými menami. Na Zlatých pieskoch vystúpil reggae učiteľ Macka B, Zion Train, či švédski Looptroop. Na Uprising zavítalo 3,5-tisíc ľudí, čo bol vskutku skvelý začiatok.
2009
Po úspešnom prvom ročníku bol ten druhý samozrejmosťou. Organizátori pritlačili a na line-up pribudli Roots Manuva, legendárni Mad Professor, Fantah Mojah, vychádzajúce hviezdy Irie Révoltés či zakladatelia hudobného štýlu ska, The Skatalites. Nečudo, že počet návštevníkov sa zdvojnásobil.
2010
Tretí ročník bol už "hviezdny". Veď mená ako Alborosie (na ktorého sa tešíme aj tento rok), Afu-Ra, Jah Mason, Dub INC či Panjabi MC boli zárukou dokonalého ročníka. Kto bol, vie svoje. Malá zaujímavosť – toto bol ten rok, kedy na festivale po prvýkrát vystúpili aj obľúbenci festivalu – Medial Banana. Odvtedy nevynechali ani jeden ročník. Festival sa tento rok rozšíril aj o zimnú verziu v MMC, kde vystúpil Macka B či vychádzajúce hviezdy Irié Révoltés.
2011
Z Uprisingu sa pomaly, ale isto stáva jeden z najlepších a najnavštevovanejších slovenských festivalov. Štvrtý ročník sa niesol v znamení nemeckej hviezdy Gentlemana, Looptroop Rockers (ktorých uvidíme na Zlatých pieskoch aj tento rok), Perfecta či Capletona.
2012
Piaty ročník bol nabitý skvelými menami. Zlaté piesky navštívili skutočné legendy jamajského reggae. Max Romeo so svojim krásnym koncertom, na ktorom na prekvapenie všetkých odohral svoj hit "Out Of Space" tak, ako to robí The Prodigy, Lee Scratch Perry, ktorý niekedy produkoval aj legendárneho Boba Marleyho, oslnili skutočne všetkých. A to vôbec nebolo všetko. Anthony B, Tarrus Riley, Irie Révoltés, či Deliquent Habits. Taký bol ročník 2012.
2013
Šiesty ročník bol jeden z najlepších. Vystúpil na ňom totižto syn Boba Marleyho, Ky-Mani Marley. Uprising masív si spolu s ním mohol zaspievať stále žijúce piesne jeho otca alebo známy hit "Rasta Love" spoločne s Protoje. Israel Vibration, Macka B, Capleton, Dub INC, The Pharcyde, Buraka Som Sistema, Protoje, či Kabaka Pyramid. To boli ďalšie hviezdne mená šiesteho ročníka.
2014
Tento ročník iba potvrdil to, že Uprising sa každým rokom zväčšuje. Na festival zavítala svetová hviezda Shaggy, ktorý sa na slovenské publikum pripravil dokonale. Svoju show odštartoval slovenským hitom "Po schodoch" od Richarda Müllera, ktorým si ihneď získal celé publikum. Nebol však jediný, ktorý sa postaral o skvelé hudobné zážitky. Dub-FX, KRS-ONE, Collie Buddz, Chronixx, Junior Kelly, či legendárni Jimmy Cliff a The Skatalites. Jeden z najlepších koncertov odohrala Jah9, s ktorou sme v zákulisí robili rozhovor a prezradila nám toho skutočne dosť -čítaj tu.
2015
Posledný ročník, ktorý bol zatiaľ najúspešnejší. Medzi najšialenejšie koncerty festivalu vôbec určite patril holandský masaker DOPE D.O.D. či legendy hip hopu, ONYX. To však neboli jediné hviezdy, ktoré na festivale toho roku vystúpili – veď aj vďaka Bunny Wailerovi, ktorý hrával s Bobom Marleym, najúspešnejšej reggae kapele UB40, či legende drum'n'bass a jungle Shy FX, sa prívlastkom "legendárny ročník" môže Uprising určite pochváliť. Okrem nich tu však pred rokom bol aj Matisyahu, Anthony B, či Beardyman.
A ako dopadne deviaty ročník? Veríme, že bude najlepší! A ak ešte stále nemáš lístok a týmto článkom sme ťa navnadili, kupuj tu! Vidíme sa na Zlatých pieskoch.
interez.sk (M. Blaško), uprising.sk